[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 31.3.2010

COM(2010)125 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

Τρίτη έκθεση παρακολούθησης σχετικά με την αναδιάρθρωση της χαλυβουργίας στη Βουλγαρία

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

Τρίτη έκθεση παρακολούθησης σχετικά με την αναδιάρθρωση της χαλυβουργίας στη Βουλγαρία

ΕΙΣΑΓΩΓΗ

Στο πρωτόκολλο 2 της ευρωπαϊκής συμφωνίας[1], η Ευρωπαϊκή Ένωση συμφώνησε σε μεταβατικές ρυθμίσεις για ενίσχυση αναδιάρθρωσης που θα επέτρεπε στη Βουλγαρία να ολοκληρώσει τη διαδικασία αναδιάρθρωσης της χαλυβουργίας. Επιτράπηκε στην Βουλγαρία να χορηγήσει κρατική ενίσχυση για σκοπούς αναδιάρθρωσης, υπό τον όρο ότι:

- η ενίσχυση θα έχει ως αποτέλεσμα τη βιωσιμότητα των δικαιούχων επιχειρήσεων υπό κανονικές συνθήκες αγοράς στο τέλος της περιόδου αναδιάρθρωσης·

- το ποσό και η ένταση αυτής της ενίσχυσης περιορίζονται αυστηρά στο επίπεδο που είναι απολύτως αναγκαίο για την αποκατάσταση αυτής της βιωσιμότητας και προοδευτικά μειώνονται,

- το πρόγραμμα αναδιάρθρωσης συνδέεται με τον εξορθολογισμό και τη μείωση της συνολικής παραγωγικής ικανότητας στη Βουλγαρία.

Η αρχική περίοδος αναδιάρθρωσης επρόκειτο να διαρκέσει μέχρι το τέλος του 2006. Εντούτοις, η Βουλγαρία ανέφερε ότι δεν θα ήταν σε θέση να καλύψει τις απαιτήσεις του πρωτοκόλλου 2 στο πλαίσιο του υπάρχοντος εθνικού προγράμματος αναδιάρθρωσης (ΕΠΑ) και του ατομικού επιχειρησιακού σχεδίου (ΑΕΣ). Έτσι, πριν από την προσχώρησή της στην ΕΕ, η Βουλγαρία υπέβαλε ένα τροποποιημένο πρόγραμμα αναδιάρθρωσης και επιχειρησιακό σχέδιο και ζήτησε παράταση της περιόδου αναδιάρθρωσης. Η απόφαση 3/2006 του Συμβουλίου Σύνδεσης ΕΕ-Βουλγαρία της 29ης Δεκεμβρίου 2006[2] τροποποίησε το πρωτόκολλο 2 για να επεκτείνει την περίοδο αναδιάρθρωσης μέχρι το τέλος του 2008 και να καθορίσει τις υποχρεώσεις παρακολούθησης και υποβολής εκθέσεων για την Επιτροπή. Η μόνη επιχείρηση που καλύφθηκε από το νέο ΕΠΑ ήταν η Kremikovtzi AD.

Η Επιτροπή έχει εκδώσει δύο εκθέσεις παρακολούθησης για τα έτη 2006[3] και 2007[4].

ΑΠΟΤΕΛΕΣΜΑΤΑ ΤΗΣ ΠΑΡΑΚΟΛΟΥΘΗΣΗΣ

Η παρούσα τρίτη και τελική έκθεση παρακολούθησης συμπληρώνει τις προηγούμενες εκθέσεις της Επιτροπής και αξιολογεί τα αποτελέσματα που επιτεύχθηκαν μέχρι το τέλος του 2008, τελευταίου έτους της αναδιάρθρωσης. Ήδη στις προηγούμενες εκθέσεις της, η Επιτροπή σημείωσε μη συμμόρφωση με τους στόχους αναδιάρθρωσης που απαριθμούνται στο πρωτόκολλο όσον αφορά τη βιωσιμότητα, τις τεχνολογικές και περιβαλλοντικές επενδύσεις, τις πωλήσεις, τη μείωση κόστους και την παραγωγικότητα. Έκτοτε οι βουλγαρικές αρχές ενημέρωσαν την Επιτροπή ότι η υλοποίηση του ΑΕΣ για την Kremikovtzi AD έπαυσε στις 6 Aυγούστου 2008 μετά την ανακοίνωση αφερεγγυότητας και την έναρξη της διαδικασίας πτώχευσης από το δικαστήριο της πόλης της Σόφιας. Οι δραστηριότητες της επιχείρησης εποπτεύονται αυτήν την περίοδο από εκκαθαριστή που διόρισε το δικαστήριο.

Παρακολούθηση των κύριων σημείων συγκριτικής αξιολόγησης της αναδιάρθρωσης

Κρατικές ενισχύσεις

Η απόφαση του Συμβουλίου σύνδεσης 3/2006 θέτει ένα ανώτατο όριο στο ποσό κρατικής ενίσχυσης που μπορεί να χορηγηθεί στην Kremikovtzi AD και απαγορεύει τη χορήγηση υποστήριξης από το δημόσιο σε οποιαδήποτε άλλη επιχείρηση στον τομέα του χάλυβα. Το μέγιστο ποσό κρατικής ενίσχυσης που επιτράπηκε για την Kremikovtzi AD ήταν 432,6 εκατομμύρια BGN. Εντούτοις, δεδομένου ότι η επιχείρηση δεν χρησιμοποίησε, και συνεπώς δεν έλαβε, μέρος της ενίσχυσης για την αναδιάρθρωση της απασχόλησης, το ποσό κρατικής ενίσχυσης που όντως καταβλήθηκε ήταν 431,1 εκατομμύρια BGN.

Καμία περαιτέρω κρατική ενίσχυση δεν χορηγήθηκε το 2008, είτε στην Kremikovtzi AD είτε σε οποιοδήποτε άλλο παραγωγό χάλυβα στη Βουλγαρία.

Μείωση παραγωγικής ικανότητας

Προκειμένου να αντισταθμιστεί το ανταγωνιστικό πλεονέκτημα της λήψης κρατικής ενίσχυσης, απαιτήθηκε από την Kremikovtzi AD να κλείσει οριστικά ένα ελασματουργείο ράβδων παραγωγικής ικανότητας 500.000 τόνων τελειωμένων προϊόντων. Με την παρακολούθηση διαπιστώθηκε ότι το ελασματουργείο έκλεισε σύμφωνα με τη σχετική νομοθεσία της ΕΕ[5] στο τέλος της περιόδου αναδιάρθρωσης.

Βιωσιμότητα

Στο τέλος της περιόδου αναδιάρθρωσης το 2008, η Kremikovtzi AD αναμενόταν να έχει επιτύχει τη μακροπρόθεσμη βιωσιμότητα[6]. Εντούτοις, ήδη από τα μέσα του 2008, η κατάσταση της επιχείρησης είχε επιδεινωθεί περαιτέρω σε τέτοιο βαθμό ώστε δεν ήταν πλέον ικανή να εξυπηρετήσει τα χρέη της και χρειάστηκε να κινηθούν οι διαδικασίες πτώχευσης. Σύμφωνα με τους κανόνες της Επιτροπής σχετικά με τις κρατικές ενισχύσεις, μια αφερέγγυα επιχείρηση δεν είναι βιώσιμη.

Η διαπίστωση της μη-βιωσιμότητας τεκμηριώνεται περαιτέρω από τα χρηματοοικονομικά αποτελέσματα της επιχείρησης. Τα οικονομικά στοιχεία που υποβλήθηκαν από την επιχείρηση δεν μπορούν να θεωρηθούν ακριβής απεικόνιση της κατάστασης, δεδομένου ότι διάφορα σημαντικά θέματα δεν έχουν διευκρινιστεί και οι ελεγκτές αρνήθηκαν να εκφέρουν γνώμη σχετικά με τους μη παγιοποιημένους λογαριασμούς της Kremikovtzi για τα έτη 2006, 2007 και 2008. Ωστόσο οι μη ελεγμένες οικονομικές δείχνουν ότι οι οικονομικές επιδόσεις το 2008 ήταν αρνητικές, γεγονός που συνεπάγεται μη συμμόρφωση προς τις δεσμεύσεις βιωσιμότητας που εγκρίθηκαν στο ατομικό επιχειρηματικό σχέδιο (ΑΕΣ). Τα αποτελέσματα — -33,1 % του ΚΠΦΤΑ (EBITDA) / κύκλο εργασιών (στόχος: 13,5%) και -107,1 % του ΚΠΦΤ (EBITD) / κύκλο εργασιών (στόχος: 1,5%) — ήταν ακόμα χειρότερα απ' ό,τι το 2007.

Ο κύριος λόγος για αυτήν την κατάσταση ήταν η έλλειψη ρευστότητας λόγω του γεγονότος ότι οι ιδιοκτήτες της επιχείρησης δεν διοχέτευσαν κεφάλαια ως «ιδία συμβολή», όπως είχε συμφωνηθεί στο ΑΕΣ. Ένα από τα αποτελέσματα της έλλειψης ρευστότητας ήταν ο αρνητικός αντίκτυπος στους όρους πίστωσης που επιβάλλονται από τους προμηθευτές πρώτης ύλης, πράγμα που αύξησε τις τιμές που η επιχείρηση έπρεπε να καταβάλει για την προμήθεια πρώτων υλών (πέρα από τις αυξήσεις τιμών στην παγκόσμια αγορά χάλυβα).

Αργότερα εντός του 2008, η επιχείρηση δεν αγόρασε τις πρώτες ύλες από την παγκόσμια αγορά, αλλά συμμετείχε κυρίως σε ανταλλαγές αγαθών (ως αποτέλεσμα των συνεχιζόμενων προβλημάτων ρευστότητας) μέσω συμφωνιών για τη διάθεση τελειωμένων προϊόντων έναντι πρώτων υλών. Κατά συνέπεια, η αύξηση στις τιμές των πρώτων υλών είχε πολύ περιορισμένη επιρροή στη βιωσιμότητα της επιχείρησης, δεδομένου ότι οι πραγματικές τιμές αγοράς δεν υπόκεινταν στις συνολικές διακυμάνσεις της αγοράς, αλλά εξαρτώνταν μάλλον από τις συνθήκες λειτουργίας της Kremikovtzi AD.

Συγχρόνως, η βιωσιμότητα επηρεάστηκε αρνητικά από τη στρατηγική της επιχείρησης να ζητά όρους προχρηματοδότησης (προκαταβολικές πληρωμές) από τους πελάτες σε αντάλλαγμα χαμηλότερων τιμών πώλησης. Εδώ, η επιχείρηση εστίασε στους εμπόρους μάλλον παρά στους τελικούς χρήστες, παρά τα χαμηλότερα περιθώρια κέρδους. Λόγω των όρων αυτών των εμπορικών συμφωνιών η επιχείρηση πέτυχε τιμές πώλησης χαμηλότερες από το μέσο όρο της αγοράς.

Μειώσεις του κόστους

Ένας περαιτέρω αντίκτυπος της έλλειψης ρευστότητας ήταν η μη πραγματοποίηση των επενδύσεων εκσυγχρονισμού που απαιτούνται ώστε η επιχείρηση να καταστεί ανταγωνιστική, ειδικότερα στην υγρή φάση παραγωγής χάλυβα, όπου ο σύγχρονος τεχνικός εξοπλισμός είναι ιδιαίτερα σημαντικός. Σε ορισμένους τομείς, όπως η κατανάλωση ενέργειας και υλικών, οι αναγκαίες μειώσεις κόστους θα μπορούσαν να επιτευχθούν μακροπρόθεσμα μόνο μέσω επενδύσεων εκσυγχρονισμού, όπως συμφωνήθηκε στο ΑΕΣ. Κατά την περίοδο 2006-2008, εντούτοις, η εν λόγω επένδυση αντιπροσώπευε 43% του στόχου ΑΕΣ. Το 2008, η τεχνολογική επένδυση που πραγματοποιήθηκε ανήλθε μόνο στο 1,7% του στόχου ΑΕΣ για το αντίστοιχο έτος.

Ένας περαιτέρω λόγος της αποτυχίας μείωσης του κόστους, προκειμένου να επιτευχθεί η βιωσιμότητα, ήταν η χαμηλή χρησιμοποίηση της παραγωγικής ικανότητας κατά το 2008 (παραγωγή χάλυβα — 30%, ημιτελή και τελειωμένα προϊόντα — 20%), με αποτέλεσμα η Kremikovtzi AD να μην κατορθώσει να μειώσει την κατανάλωσή της μέσων και πρώτων υλών ανά παραχθείσα μονάδα.

Κατά την περίοδο 2006–2008 οι περιβαλλοντικές επενδύσεις ανήλθαν μόνο στο 23% του στόχου του ΑΕΣ.

Παραγωγικότητα και απασχόληση

Κατά τη διάρκεια του 2008, η Kremikovtzi AD απασχόλησε 5.190 άτομα, αριθμός ο οποίος ήταν κατά 8% χαμηλότερος από το στόχο ΑΕΣ για το έτος. Εντούτοις, το ποσοστό παραγωγικότητας δεν βελτιώθηκε έναντι του 2007 λόγω των χαμηλών όγκων παραγωγής. Ακόμη και το πρώτο εξάμηνο του 2008, πριν από την κρίση, η παραγωγικότητα έφθασε σε 26% του στόχου ΑΕΣ. Μέχρι το τέλος της περιόδου αναδιάρθρωσης, η παραγωγικότητα έφθασε στo 26% του στόχου ΑΕΣ (λιγότερο από το 20% των διεθνών προτύπων) και μόνο 13% της μέσης παραγωγικότητας που επιτεύχθηκε από άλλες βουλγαρικές επιχειρήσεις χάλυβα. Αυτό είχε αρνητικό αντίκτυπο στην αποτελεσματικότητα και αποδοτικότητα των δραστηριοτήτων της εταιρείας.

Περιβαλλοντική προστασία

Η Βουλγαρία ζήτησε μια μεταβατική περίοδο για την εφαρμογή της οδηγίας σχετικά με την ολοκληρωμένη πρόληψη και τον έλεγχο της ρύπανσης (οδηγία IPPC)[7]. Κατά παρέκκλιση, η Kremikovtzi AD έπρεπε να έχει λάβει μια πλήρως συντονισμένη άδεια έως τις 30 Οκτωβρίου 2007, που θα προέβλεπε δεσμευτικό χρονοδιάγραμμα για την επίτευξη πλήρους συμμόρφωσης έως τις 31 Δεκεμβρίου 2011. Τον Απρίλιο του 2007 η EMEPA δημοσίευσε την απόφασή της να μην εκδώσει συντονισμένη άδεια στην Kremikovtzi AD. Η εταιρεία υπέβαλε εκ νέου αίτηση το Μάιο του 2007. Η διαδικασία, εντούτοις, δεν έχει ολοκληρωθεί λόγω της κήρυξης αφερεγγυότητας.

ΣΥΜΠΕΡΑΣΜΑΤΑ

Μέχρι το τέλος της αρχικής περιόδου αναδιάρθρωσης το 2006, η Kremikovtzi είχε ήδη αποτύχει στην επίτευξη των στόχων αναδιάρθρωσης. Κατ' εξαίρεση, η περίοδος αναδιάρθρωσης της επιχείρησης επεκτάθηκε κατά δύο έτη. Εντούτοις, η κατάσταση δεν βελτιώθηκε κατά τη διάρκεια αυτής της περιόδου και τελικά κατέληξε στην πτώχευση της επιχείρησης.

Η Επιτροπή θεωρεί ότι μια ουσιαστική προσπάθεια από την επιχείρηση και τους ιδιοκτήτες της αποτελεί βασική προϋπόθεση για τη χορήγηση ενίσχυσης αναδιάρθρωσης. Συνεπώς, η επιχείρηση πρέπει να προβεί σε «ιδία οικονομική συμβολή» στην οικονομική υποστήριξη που παρέχεται από δημόσια κεφάλαια. Το ποσό ιδίας επένδυσης στο οποίο είχε βασιστεί το ΑΕΣ για την Kremikovtzi δεν υλοποιήθηκε. Η έλλειψη κεφαλαίου για επενδύσεις εκσυγχρονισμού και η έλλειψη κεφαλαίου κίνησης ήταν οι κύριοι λόγοι για τους οποίους η επιχείρηση δεν πέτυχε την επίτευξη της βιωσιμότητας.

Η Επιτροπή τονίζει ότι αυτές οι εξελίξεις δεν οφείλονταν στην οικονομική κρίση. Ήδη το πρώτο εξάμηνο του 2008 και το 2007, η επιχείρηση λειτούργησε διάφορες εγκαταστάσεις με ρυθμό χαμηλότερο από τους στόχους παραγωγικής ικανότητας ΑΕΣ, εξαιτίας κυρίως της έλλειψης κεφαλαίου κίνησης. Ο ίδιος λόγος εμπόδισε την υλοποίηση του προγράμματος επενδύσεων. Το πρώτο εξάμηνο του 2008, η επιχειρησιακή απόδοση χαρακτηρίστηκε από σημαντική πτώση στους όγκους και τα ποσά πωλήσεων, που συνδυάστηκαν με αυξανόμενη επιδείνωση στις επιχειρησιακές συνθήκες, προκαλώντας ζημίες. Οι συγκριτικοί δείκτες επιδόσεων βιωσιμότητας ΚΠΦΤΑ και ΚΠΦΤ ήταν ήδη αμφότεροι αρνητικοί. Συνεπώς, η κατάσταση δεν μπορεί να εξηγηθεί από τη παγκόσμια κρίση, δεδομένου ότι οι συνθήκες της επιχείρησης άρχισαν ήδη να επιδεινώνονται από το 2007, όταν η αγορά χάλυβα παρουσίαζε εξαιρετική ανάπτυξη. Επίσης, η διαδικασία αφερεγγυότητας κινήθηκε τον Αύγουστο του 2008, πριν από την οικονομική κρίση του Σεπτεμβρίου του 2008.

Λαμβάνοντας υπόψη τα συμπεράσματα, η Επιτροπή καταλήγει ότι οι διατάξεις του πρωτοκόλλου 2 της ευρωπαϊκής συμφωνίας και της απόφασης 3/2006[8] του Συμβουλίου Σύνδεσης ΕΕ-Βουλγαρίας της 29ης Δεκεμβρίου 2006[9] που τροποποιεί αυτό το πρωτόκολλο, έγιναν σεβαστές μόνο σε σχέση με το ποσό της χορηγηθείσας ενίσχυσης αναδιάρθρωσης και την καθαρή μείωση παραγωγικής ικανότητας. Εντούτοις, η Επιτροπή σημειώνει ότι οι συγκριτικοί δείκτες επιδόσεων αναδιάρθρωσης (βιωσιμότητα, παραγωγικότητα και μείωση κόστους) δεν επιτεύχθηκαν και ήταν πολύ χαμηλότεροι από τους συμφωνηθέντες στόχους.

Η Επιτροπή καταλήγει στο συμπέρασμα ότι το ΕΠΑ και το ΑΕΣ δεν εφαρμόστηκαν πλήρως και, επομένως, δεν υπήρξε συμμόρφωση προς τις απαιτήσεις του πρωτοκόλλου 2.

Ως νομική συνέπεια της αποτυχίας του δικαιούχου να επιτύχει τους στόχους αναδιάρθρωσης, η Βουλγαρία ανέλαβε να απαιτήσει την επιστροφή της ενίσχυσης, όπως συμφωνήθηκε στην τρίτη παράγραφο του άρθρου 3, όπως ορίζεται στο άρθρο 1 της απόφασης 3/2006 του Συμβουλίου Σύνδεσης ΕΕ-Βουλγαρίας της 29ης Δεκεμβρίου 2006 που τροποποιεί το πρωτόκολλο 2 της ευρωπαϊκής συμφωνίας:

« Εάν από την παρακολούθηση της εφαρμογής του προγράμματος αναδιάρθρωσης προκύψει ότι δεν υλοποιήθηκαν οι σχετικές απαιτήσεις του πρωτοκόλλου 2 της ευρωπαϊκής συμφωνίας και τα κύρια μέτρα αναδιάρθρωσης, συμπεριλαμβανομένων όλων των επενδύσεων που εφαρμόζονται, δεν έχουν τηρηθεί ή ότι κατά τη διάρκεια της περιόδου αναδιάρθρωσης η Βουλγαρία έχει χορηγήσει πρόσθετη κρατική ενίσχυση υπέρ της χαλυβουργίας, και στην Kremikovtzi AD ειδικότερα, η Βουλγαρία ανακτά από την αποδέκτρια εταιρεία οιαδήποτε ενίσχυση χορηγήθηκε κατά παράβαση των όρων αυτών σύμφωνα με την νομοθεσία που βρισκόταν σε ισχύ πριν ή μετά από την προσχώρησή της στην Ευρωπαϊκή Ένωση. »

Η υποχρέωση επιστροφής ως αποτέλεσμα αυτής της δέσμευσης έχει αναγνωριστεί από τις βουλγαρικές αρχές κρατικών ενισχύσεων, οι οποίες έχουν κινήσει τις διαδικασίες επιστροφής. Η εντολή επιστροφής αμφισβητήθηκε κατά τη διάρκεια της διαδικασίας πτώχευσης. Η Επιτροπή εξήγησε λεπτομερώς τις πρακτικές και νομικές συνέπειες που προκύπτουν για τις βουλγαρικές αρχές. Η παρούσα τελική έκθεση επιβεβαιώνει την αρχική αξιολόγηση της Επιτροπής. Στο πλαίσιο αυτό, η Επιτροπή πρέπει να τηρείται ενήμερη των εξελίξεων της διαδικασίας αφερεγγυότητας, ιδίως αναφορικά με την απαίτηση επιστροφής της κρατικής ενίσχυσης.

Παράλληλα, η Επιτροπή θα εκδώσει απόφαση, sui generis σύμφωνα με τη δεύτερη παράγραφο του άρθρου 3, όπως ορίζεται στο άρθρο 1 της απόφασης 3/2006 του Συμβουλίου Σύνδεσης ΕΕ-Βουλγαρίας της 29ης Δεκεμβρίου 2006 που τροποποιεί το πρωτόκολλο 2 της ευρωπαϊκής συμφωνίας, σύμφωνα με την οποία:

« Η Ευρωπαϊκή Επιτροπή αποφασίζει εάν το πρόγραμμα αναδιάρθρωσης και τα σχέδια εφαρμόζονται πλήρως και πληρούν τις απαιτήσεις του άρθρου 9 παράγραφος 4 του πρωτοκόλλου 2 της ευρωπαϊκής συμφωνίας .»

[1] ΕΕ L 358 της 31.12.1994, σ. 3-222.

[2] ΕΕ-BG 1908/06 — http://register.consilium.europa.eu/pdf/en/06/st01/st01908-re01.en06.pdf

[3] COM(2008) 511.

[4] COM(2009) 146.

[5] Απόφαση 3010/91/ΕΚΑΧ , ΕΕ L 286 της 16.10.1991, σ. 20.

[6] ΕΕ C 244 της 1.10.2004, σελ. 2.

Βιωσιμότητα σημαίνει ότι οι εταιρείες επιστρέφουν σε μακροπρόθεσμη αποδοτικότητα στο τέλος της περιόδου αναδιάρθρωσης. Σύμφωνα με τη μακροχρόνια πρακτική, η Επιτροπή θεωρεί ότι οι εταιρείες πρέπει να επιτύχουν:- ακαθάριστο αποτέλεσμα χρήσης [δηλ. ΚΠΤΦΑ (EBITDA) (κέρδη προ τόκων, φόρων και αποσβέσεων) επί του κύκλου εργασιών] τουλάχιστον 10%, για μη καθετοποιημένες χαλυβουργικές εταιρείες, και 13,5% για καθετοποιημένες χαλυβουργικές εταιρείες).- μια ελάχιστη απόδοση: δηλαδή το % των ΚΠΤΦ πρέπει να είναι τουλάχιστον 1,5% του κύκλου εργασιών.

[7] Οδηγία 96/61/ΕΚ του Συμβουλίου της 24ης Σεπτεμβρίου 1996 - ΕΕ L 257 της 10.10.1996, σ. 26.

[8] ΕΕ L 358 της 31.12.1994, σ. 3-12.

[9] ΕΕ-BG 1909/06 – Έκδοση απόφασης 3/2006